**MEGÁLLAPODÁS**

**a helyi személyszállítási közszolgáltatások regionális vagy elővárosi személyszállítási szolgáltatásokkal történő ellátásáról**

amely létrejött

egyrészt az **Építési és Közlekedési Minisztérium** (székhely: 1054 Budapest, Alkotmány utca 5.; törzskönyvi azonosító szám (PIR): 847395; adószám: 15847397-2-41, képviseli: Lázár János építési és közlekedési miniszter, nevében eljár: Dr. Bói Loránd közlekedésstratégiáért felelős helyettes államtitkár), (a továbbiakban: **Minisztérium**),

másrészt **Solymár Nagyközség Önkormányzata** (székhely:2083 Solymár, József Attila u. 1; adószám: 15730136-2-13; képviseli: Dr. Zlinszky Péter polgármester), (a továbbiakban: **Önkormányzat),**

(a továbbiakban együttesen: **Felek,** a továbbiakban külön: **Fél**) között

a személyszállítási szolgáltatásokról szóló 2012. évi XLI. törvény 5. § (3) bekezdés a) pontjában meghatározott helyi személyszállítási közszolgáltatások regionális vagy elővárosi személyszállítási szolgáltatásokkal történő ellátása feltételeinek rögzítése céljából, az alábbiak szerint (a továbbiakban: **jelen** **Megállapodás**).

1. **ELŐZMÉNYEK**
   1. Felek rögzítik, hogy a Minisztérium és az Önkormányzat megállapodást kötött a megállapodás mellékletében felsorolt elővárosi autóbuszjáratoknak a menetrendben meghirdetett megállóhelyek viszonylatában helyi személyszállításban történő igénybevételéhez. Felek rögzítik, hogy a megállapodás 2024. január 1. és 2024. december 31. között volt hatályos.
   2. Az Önkormányzat a jelen Megállapodás aláírásával kijelenti, hogy az országos, regionális és elővárosi autóbuszos közszolgáltatást nyújtó szolgáltató (a továbbiakban: **Szolgáltató)** Minisztérium által történő jogszerű kiválasztásához hozzájárul, a Szolgáltató kiválasztásának és megbízásának jogát és módját a jelen Megállapodás szerinti körben a Minisztériumra átruházza. A Szolgáltató adatait és az általa nyújtott közszolgáltatások főbb szerződéses feltételeit a jelen Megállapodás 1. számú melléklete tartalmazza.
   3. Felek rögzítik, hogy a jelen Megállapodás fennállása alatt a Minisztérium és a Szolgáltató között létrejött, az országos, regionális és elővárosi autóbuszos közszolgáltatás nyújtására vonatkozó hatályos dokumentumot – függetlenül a kiválasztás módjától – tekintik irányadónak a jelen Megállapodás vonatkozásában.
2. **A MEGÁLLAPODÁS TÁRGYA, TARTALMA**
   1. A Minisztérium a helyközi közösségi közlekedés megrendelőjeként vállalja, hogy az 1.2 pont szerinti Szolgáltató útján az Önkormányzat közigazgatási területét érintő Budapest agglomerációs autóbusz vonalakon emelt szintű elővárosi szolgáltatást nyújt. Ennek keretében a meglévő sűrű megállóhelyi kiosztást kihasználva, elővárosi autóbuszjárat sűrűséget biztosít. Szolgáltató e szolgáltatást korszerű alacsonypadlós járművekkel látja el, továbbá a lakosság részére a korszerű és magas minőségű utastájékoztatást biztosít.
   2. Az Önkormányzat tudomásul veszi, hogy az Önkormányzat területén belüli menetrend szerinti személyszállítás ellátását biztosító elővárosi autóbuszjáratok közlekedtetését a Budapest környéki elővárosi közlekedés egységes lebonyolítása érdekében szükséges intézkedésekről szóló 1061/2016. (II. 25.) Korm. határozat alapján a Magyar Állam nevében eljáró Minisztérium 1.2. pontban meghatározott kiválasztása és megbízása alapján látja el a Szolgáltató.
   3. A Minisztérium az Önkormányzattal kötött jelen Megállapodás alapján hozzájárul a jelen Megállapodás 3. számú mellékletében tételesen felsorolt elővárosi autóbuszjáratok helyi szakaszán a menetrendben meghirdetett megállóhelyek viszonylatában az emelt szintű elővárosi szolgáltatás nyújtásához. Az autóbuszjáratokon alkalmazott, érvényes díjtermékek árait a jelen Megállapodás 2. számú melléklete tartalmazza. A szociálpolitikai menetdíj-támogatást a Szolgáltató jogosult igényelni a szociálpolitikai menetdíj-támogatás megállapításának és igénybevételének szabályairól szóló 121/2012. (VI. 26.) Korm. rendeletben meghatározottak szerint.
   4. A jelen Megállapodással érintett autóbuszjáratok közlekedtetésére vonatkozóan az Önkormányzat és a Szolgáltató a hatályos jogszabályok alapján, a költségtérítési hozzájárulás megfizetésének részleteiről külön szerződésben rendelkeznek.
   5. A Minisztérium megbízza a Szolgáltatót az 1.2. pontban meghatározottak szerint az Önkormányzat közigazgatási határán belüli személyszállítási közszolgáltatások elővárosi személyszállítási szolgáltatásokkal történő ellátásával kapcsolatos feladatok végrehajtásával. A jelen Megállapodás 3. számú melléklete tartalmazza az elővárosi autóbuszjáratok települést érintő menetrendi kivonatait.
   6. Minisztérium megbízza a Szolgáltatót, hogy a jelen Megállapodás hatálya alatt az utasforgalom alakulását és az utazási igények változását kísérje figyelemmel. Amennyiben azok függvényében – az Önkormányzattal történt egyeztetés alapján – Szolgáltató által a menetrend módosításának kezdeményezésére kerül sor, a módosítás jóváhagyása során a Miniszter az Önkormányzat véleményét lehetőség szerint figyelembe veszi.
   7. Szolgáltatónak a jelen Megállapodással érintett elővárosi autóbuszjáratai Budapest közigazgatási határán kívüli szakaszával kapcsolatban felmerült, bevételekkel nem fedezett, indokolt költségei megtérítése iránti igényével kapcsolatban az 1.2. pontban meghatározottak alapján a Minisztérium jár el.
   8. Az Önkormányzat a jelen Megállapodás szerinti, település közigazgatási határán belül nyújtott elővárosi szolgáltatásért költségtérítési hozzájárulást fizet Szolgáltató részére.

Felek rögzítik, hogy a költségtérítési hozzájárulás aktuális éves összege a Szolgáltató és az Önkormányzat között 2024. évben hatályos megállapodásban meghatározott összeg a Központi Statisztikai Hivatal által 2025. januárban közlésre kerülő, 2024. évre vonatkozó infláció alakulását mérő éves fogyasztói árindex mértékével változik.

* 1. A Szolgáltató az Önkormányzat pénzügyi teljesítéséről 5 (öt) munkanapon belül tájékoztatja a Minisztériumot. Nemteljesítés esetén a közszolgáltatások ellenértékének rendezésével kapcsolatos szabályokról szóló 254/2024. (VIII. 22.) Korm. rendelet rendelkezései irányadóak az abban meghatározott feltételek fennállása esetén, valamint a Szolgáltató jogosult a költségtérítési összeg végrehajtás útján történő beszedése iránti intézkedések megtételére a Minisztérium egyidejű értesítése mellett.

**3. A MEGÁLLAPODÁS IDŐBELI HATÁLYA, MÓDOSÍTÁSA, MEGSZÜNTETÉSE**

* 1. Felek megállapodnak abban, hogy a jelen Megállapodás rendelkezéseit 2025. január 1-től 2025. december 31-ig terjedő időszakban rendelik alkalmazni.
  2. A jelen Megállapodás közös megegyezéssel, kizárólag írásban módosítható.
  3. A jelen Megállapodás csak rendkívüli esetben, nyomós indokok alapján, előzetes írásbeli felszólítást és a felszólításban meghatározott türelmi idő eredménytelen elteltét követően, 90 (kilencven) napos felmondási idővel mondható fel. A jelen Megállapodás felmondása csak a másik Félhez címzett, részletes indokolást tartalmazó írásbeli nyilatkozat útján lehetséges.
  4. A jelen Megállapodás közös megegyezéssel, 90 (kilencven) napos határidővel bármikor megszüntethető.

**4. KAPCSOLATTARTÁS, ADATVÉDELEM**

1. Felek a szerződésszerű teljesítés érdekében kötelesek egymással együttműködni. Ennek megfelelően időben tájékoztatják egymást, nem csupán a jelen Megállapodásban foglaltak teljesítéséről, hanem minden olyan kérdésről, körülményről, amely a jelen Megállapodás hibátlan, maradéktalan teljesítésére kihatással lehet.
2. Felek részéről kapcsolattartásra jogosult személyeket és azok elérhetőségeit a jelen Megállapodás 1. számú melléklete tartalmazza.
3. A Felek tudomásul veszik, hogy a jelen Megállapodás előkészítése során a kapcsolattartási adatok, mint személyes adatok megadására a másik Féllel való szerződéskötés, valamint szerződés létrejötte esetén annak teljesítése érdekében van szükség. Felek a jelen Megállapodás teljesítése során az adatvédelemre vonatkozó jogszabályok, így különösen a 2016. április 27-i, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló 2016/679 számú európai parlamenti és tanácsi rendelet (a továbbiakban: GDPR), illetve az információs önrendelkezési jogról és az információszabadságról szóló 2011. évi CXII. törvény rendelkezéseinek betartásával kötelesek eljárni. Felek kijelentik, hogy a jelen Megállapodás megkötésével, teljesítésével összefüggő adatkezelésről az érintettek a GDPR 12. cikke alapján a 13. és 14. cikkben meghatározott tartalmú tájékoztatást megkapták. A Minisztérium adatkezelési tájékoztatója jelen Megállapodás 4. számú, az Önkormányzat adatkezelési tájékoztatója jelen Megállapodás 5. számú mellékletét képezi.
4. A jelen Megállapodást érintő nyilatkozatok kiadása, a jelen Megállapodás mellékleteinek módosítása, valamint egyéb jelen Megállapodást érintő megkeresések ügyében a Minisztérium Közlekedési Szolgáltatási Főosztályának vezetője jár el.

**5. VEGYES, ZÁRÓ RENDELKEZÉSEK**

1. A jelen Megállapodásban nem szabályozott kérdésekben a személyszállítási szolgáltatásokról szóló 2012. évi XLI. törvény, a Polgári Törvénykönyvről szóló 2013. évi V. törvény, valamint egyéb vonatkozó hatályos jogszabályok rendelkezései az irányadók. A jelen Megállapodásban szereplő jogszabályi hivatkozások helyére a hivatkozott jogszabályhely megváltozása vagy az azt tartalmazó jogszabály hatályon kívül helyezése esetén az annak megfelelő, megváltozott jogszabályhelyet, illetve hatályos jogszabályt kell érteni, kivéve, ha a megváltozott jogszabályhely, illetve hatályos jogszabály eltérést megengedő rendelkezésének alkalmazása összeegyeztethetetlen lenne a jelen Megállapodás követelményeivel, illetőleg céljával.
2. Felek megállapodnak abban, hogy bármely vita eldöntése érdekében, amely a jelen Megállapodásból vagy azzal összefüggésben, annak megszegésével, megszűnésével, érvényességével vagy értelmezésével kapcsolatban keletkezik, ha azt 30 (harminc) napon belül békés módon rendezni nem sikerül, úgy Felek a jogvitájuk eldöntésére a mindenkor hatályos Polgári Perrendtartásról szóló törvény általános szabályai szerint hatáskörrel és illetékességgel rendelkező bírósághoz fordulnak.
3. Jelen Megállapodás minden melléklete a jelen Megállapodás elválaszthatatlan részét képezi.
4. Felek a jelen Megállapodást elolvasást és értelmezést követően, mint akaratukkal mindenben megegyezőt, jóváhagyólag írják alá 5 (öt) példányban, amelyből 2 (kettő) példány a Minisztériumot, 2 (kettő) példány az Önkormányzatot, továbbá tudomásulvétel céljából 1 (egy) példány a Szolgáltatót illeti meg.

Mellékletek:

1. számú melléklet: Az országos, regionális és elővárosi autóbuszos közszolgáltatást nyújtó szolgáltató adatai, a közszolgáltatások nyújtásának feltételei

2. számú melléklet: Az elővárosi autóbuszjáratok Solymár közigazgatási határán belül 2025. évben alkalmazott, érvényes díjtermékek árai

3. számú melléklet: Elővárosi autóbuszjáratok települést érintő menetrendi kivonatai

4. számú melléklet: Adatkezelési tájékoztató (Minisztérium)

5. számú melléklet: Adatkezelési tájékoztató (Önkormányzat)

6. számú melléklet: Kapcsolattartók adatai

Budapest, 2025. ………………… ……………., 2025………………..

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Építési és Közlekedési Minisztérium** képviseletében:  **Dr. Bói Loránd**  közlekedésstratégiáért felelős helyettes államtitkár | **Solymár Nagyközség Önkormányzata**  képviseletében:  **Dr. Zlinszky Péter**  polgármester |

**MÁV Személyszállítási Zrt. mint Szolgáltató tudomásulvételi záradéka:**

A MÁV Személyszállítási Zrt. (székhely: 1091 Budapest, Üllői út 131., cégjegyzékszám: Cg.01-10-045551, képviseli: Dr. Kormányos László vezérigazgató) a jelen Megállapodásban foglaltakat tudomásul veszi.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MÁV Személyszállítási Zrt.**

képviseletében:

**Dr. Kormányos László**

vezérigazgató